title: Εκτελεστικός κανονισμός (ΕΕ) 2018/184 της Επιτροπής, της 7ης Φεβρουαρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών FEN 560 (αποκαλείται και μοσχοσίταρο ή σπόροι μοσχοσίταρου σε σκόνη) και sulfuryl fluoride (σουλφουρυλοφθορίδιο) (Κείμενο που παρουσιάζει ενδιαφέρον για τον ΕΟΧ )

text:
               8.2.2018

               EL

               Επίσημη Εφημερίδα της Ευρωπαϊκής Ένωσης

               L 34/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/184 ΤΗΣ ΕΠΙΤΡΟΠΉΣ
   της 7ης Φεβρουαρίου 2018
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών FEN 560 (αποκαλείται και μοσχοσίταρο ή σπόροι μοσχοσίταρου σε σκόνη) και sulfuryl fluoride (σουλφουρυλοφθορίδιο)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτο εδάφιο,
   Εκτιμώντας τα ακόλουθα:

               (1)

               Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) καθορίζει τις δραστικές ουσίες που θεωρούνται εγκεκριμένες βάσει του κανονισμού (ΕΚ) αριθ. 1107/2009.

               (2)

               Οι αιτήσεις για την ανανέωση της έγκρισης των ουσιών FEN 560 (αποκαλείται και μοσχοσίταρο ή σπόροι μοσχοσίταρου σε σκόνη) και sulfuryl fluoride υποβλήθηκαν σύμφωνα με τον εκτελεστικό κανονισμό (ΕΕ) αριθ. 844/2012 της Επιτροπής (3). Ωστόσο, η έγκριση των εν λόγω ουσιών αναμένεται να λήξει, για λόγους εκτός του ελέγχου του αιτούντος, πριν από τη λήψη απόφασης σχετικά με την ανανέωση της έγκρισής τους. Συνεπώς, είναι αναγκαίο να παραταθούν οι περίοδοι έγκρισής τους σύμφωνα με το άρθρο 17 του κανονισμού (ΕΚ) αριθ. 1107/2009.

               (3)

               Λαμβανομένων υπόψη του χρόνου και των πόρων που απαιτούνται για να ολοκληρωθεί η αξιολόγηση των αιτήσεων για την ανανέωση των εγκρίσεων του μεγάλου αριθμού δραστικών ουσιών των οποίων οι εγκρίσεις λήγουν στο διάστημα μεταξύ 2019 και 2021, η εκτελεστική απόφαση C(2016)6104 της Επιτροπής (4) θέσπισε πρόγραμμα εργασίας στο οποίο ομαδοποιούνται παρόμοιες δραστικές ουσίες και ορίζονται προτεραιότητες βάσει λόγων ασφαλείας για την υγεία του ανθρώπου και των ζώων ή για το περιβάλλον, όπως προβλέπεται στο άρθρο 18 του κανονισμού (ΕΚ) αριθ. 1107/2009.

               (4)

               Οι ουσίες που θεωρούνται ότι είναι χαμηλού κινδύνου θα πρέπει να έχουν προτεραιότητα σύμφωνα με την εκτελεστική απόφαση C(2016)6104. Επομένως, η έγκριση των εν λόγω ουσιών θα πρέπει να παραταθεί για όσο το δυνατόν μικρότερο χρονικό διάστημα. Λαμβανομένης υπόψη της κατανομής των αρμοδιοτήτων και των εργασιών ανάμεσα στα κράτη μέλη που ενεργούν ως εισηγητές και συνεισηγητές και των διαθέσιμων πόρων που απαιτούνται για την αξιολόγηση και τη λήψη αποφάσεων, η περίοδος αυτή, για τη δραστική ουσία FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), θα πρέπει να είναι διάρκειας ενός έτους.

               (5)

               Για τις δραστικές ουσίες που δεν εμπίπτουν στις κατηγορίες προτεραιότητας στην εκτελεστική απόφαση C(2016)6104, η περίοδος της έγκρισης θα πρέπει να παραταθεί κατά δύο ή τρία έτη, αφού ληφθούν υπόψη η τρέχουσα ημερομηνία λήξης, το γεγονός ότι σύμφωνα με το άρθρο 6 παράγραφος 3 του εκτελεστικού κανονισμού (ΕΕ) αριθ. 844/2012 ο συμπληρωματικός φάκελος για μια δραστική ουσία πρέπει να υποβληθεί το αργότερο 30 μήνες πριν από τη λήξη της έγκρισης, η ανάγκη να εξασφαλιστεί ισόρροπος καταμερισμός των ευθυνών και των εργασιών ανάμεσα στα κράτη μέλη που ενεργούν ως εισηγητές και συνεισηγητές, καθώς και οι διαθέσιμοι πόροι που απαιτούνται για την αξιολόγηση και τη λήψη αποφάσεων. Ως εκ τούτου, είναι σκόπιμο να παραταθεί η περίοδος έγκρισης της δραστικής ουσίας sulfuryl fluoride κατά τρία έτη.

               (6)

               Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, όσον αφορά περιπτώσεις στις οποίες δεν έχει υποβληθεί συμπληρωματικός φάκελος, σύμφωνα με τον εκτελεστικό κανονισμό (ΕΕ) αριθ. 844/2012, εντός 30 μηνών το αργότερο πριν από την αντίστοιχη ημερομηνία λήξης που αναφέρεται στο παράρτημα του παρόντος κανονισμού, η Επιτροπή θα ορίσει ως ημερομηνία λήξης την ίδια ημερομηνία που ίσχυε πριν από τον παρόντα κανονισμό ή τη συντομότερη δυνατή ημερομηνία μετά τον κανονισμό.

               (7)

               Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, όσον αφορά περιπτώσεις στις οποίες η Επιτροπή εκδίδει κανονισμό που προβλέπει ότι η έγκριση μιας δραστικής ουσίας που αναφέρεται στο παράρτημα του παρόντος κανονισμού δεν ανανεώνεται επειδή δεν πληρούνται τα κριτήρια έγκρισης, η Επιτροπή θα ορίσει ως ημερομηνία λήξης την ίδια ημερομηνία που ίσχυε πριν από τον παρόντα κανονισμό ή την ημερομηνία έναρξης ισχύος του κανονισμού που προβλέπει ότι η έγκριση της δραστικής ουσίας δεν ανανεώνεται, επιλέγοντας εκ των δύο την ημερομηνία που ακολουθεί χρονολογικά. Όσον αφορά περιπτώσεις στις οποίες η Επιτροπή εκδίδει κανονισμό που προβλέπει την ανανέωση δραστικής ουσίας που αναφέρεται στο παράρτημα του παρόντος κανονισμού, η Επιτροπή θα επιδιώξει να ορίσει τη συντομότερη δυνατή ημερομηνία εφαρμογής, όπως επιβάλλουν οι περιστάσεις.

               (8)

               Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (3)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      (4)  Εκτελεστική απόφαση της Επιτροπής, της 28ης Σεπτεμβρίου 2016, σχετικά με την κατάρτιση προγράμματος εργασίας για την αξιολόγηση των αιτήσεων για την ανανέωση των εγκρίσεων δραστικών ουσιών που λήγουν το 2019, το 2020 και το 2021 σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (ΕΕ C 357 της 29.9.2016, σ. 9).

      ΠΑΡΑΡΤΗΜΑ
      Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1)

                  στην έκτη στήλη, λήξη της έγκρισης, της καταχώρισης 307, Sulfuryl fluoride, η ημερομηνία αντικαθίσταται από την ημερομηνία «31 Οκτωβρίου 2023»·

                  2)

                  στην έκτη στήλη, λήξη της έγκρισης, της καταχώρισης 308, FEN 560 (αποκαλείται και μοσχοσίταρο ή σπόροι μοσχοσίταρου σε σκόνη), η ημερομηνία αντικαθίσταται από την ημερομηνία «31 Οκτωβρίου 2021».


title: Εκτελεστικός κανονισμός (ΕΕ) 2018/183 της Επιτροπής, της 7ης Φεβρουαρίου 2018, σχετικά με την άρνηση αδειοδότησης της φορμαλδεΰδης ως πρόσθετης ύλης ζωοτροφών στις λειτουργικές ομάδες «συντηρητικά» και «βελτιωτικά υγιεινής» (Κείμενο που παρουσιάζει ενδιαφέρον για τον ΕΟΧ )

text:
               8.2.2018

               EL

               Επίσημη Εφημερίδα της Ευρωπαϊκής Ένωσης

               L 34/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/183 ΤΗΣ ΕΠΙΤΡΟΠΉΣ
   της 7ης Φεβρουαρίου 2018
   σχετικά με την άρνηση αδειοδότησης της φορμαλδεΰδης ως πρόσθετης ύλης ζωοτροφών στις λειτουργικές ομάδες «συντηρητικά» και «βελτιωτικά υγιεινής»
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση ή μη της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν εγκριθεί σύμφωνα με την οδηγία 70/524/ΕΟΚ του Συμβουλίου (2).

               (2)

               Με την οδηγία 83/466/ΕΟΚ της Επιτροπής (3) επιτράπηκε η χρήση της φορμαλδεΰδης ως πρόσθετης ύλης στην ομάδα «συντηρητικά», για απεριόριστο χρονικό διάστημα σύμφωνα με την οδηγία 70/524/ΕΟΚ, στο αποβουτυρωμένο γάλα για χοίρους ηλικίας έως έξι μηνών. Στη συνέχεια, το εν λόγω προϊόν εγγράφηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

               (3)

               Η φορμαλδεΰδη (αριθ. EC 200-001-8, αριθ. CAS 50-00-0) συμπεριλήφθηκε στον κατάλογο που θεσπίστηκε με τον κανονισμό (ΕΚ) αριθ. 1451/2007 της Επιτροπής (4) ως δραστική ουσία που θα πρέπει να αξιολογηθεί για ενδεχόμενη συμπερίληψη στο παράρτημα I, ΙΑ ή ΙΒ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (5). Ωστόσο, ο κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (6), που αντικαθιστά την οδηγία 98/8/ΕΚ, δεν καλύπτει τα προϊόντα που χρησιμοποιούνται για τη συντήρηση των ζωοτροφών μέσω της καταπολέμησης των επιβλαβών οργανισμών, και συγκεκριμένα με τη μείωση της μόλυνσης των ζωοτροφών με Salmonella, δεδομένου ότι τέτοιου είδους προϊόντα εμπίπτουν στο πεδίο εφαρμογής του κανονισμού (ΕΚ) αριθ. 1831/2003. Από την 1η Ιουλίου 2015, σύμφωνα με την απόφαση 2013/204/ΕΕ της Επιτροπής (7), τα βιοκτόνα προϊόντα που προορίζονται για χρήση ως συντηρητικά ζωοτροφών και περιέχουν φορμαλδεΰδη δεν επιτρέπεται να διατίθενται στην αγορά. Η εν λόγω ημερομηνία καθορίστηκε για να δοθεί επαρκής χρόνος, ώστε να καταστεί δυνατή η μετάβαση από το κανονιστικό καθεστώς που ισχύει για τα βιοκτόνα προϊόντα στο καθεστώς για πρόσθετες ύλες ζωοτροφών που διέπεται από τον κανονισμό (ΕΚ) αριθ. 1831/2003.

               (4)

               Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκαν δύο αιτήσεις για την αδειοδότηση ενός παρασκευάσματος φορμαλδεΰδης ως πρόσθετης ύλης ζωοτροφών για όλα τα ζωικά είδη, με το αίτημα η εν λόγω πρόσθετη ύλη να ταξινομηθεί στην κατηγορία «τεχνολογικές πρόσθετες ύλες» και στη λειτουργική ομάδα «συντηρητικά». Και οι δύο αιτήσεις περιλαμβάνουν τη χρήση του παρασκευάσματος σε αποβουτυρωμένο γάλα για χοίρους ηλικίας έως έξι μηνών, ως υφιστάμενο προϊόν, σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003. Οι εν λόγω αιτήσεις συνοδεύονταν από τα στοιχεία και έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (5)

               Επιπλέον, σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για την αδειοδότηση παρασκευάσματος φορμαλδεΰδης ως πρόσθετης ύλης ζωοτροφών για χοίρους και πουλερικά, με το αίτημα η εν λόγω πρόσθετη ύλη να ταξινομηθεί στην κατηγορία «τεχνολογικές πρόσθετες ύλες» και στη λειτουργική ομάδα «βελτιωτικά υγιεινής». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (6)

               H Ευρωπαϊκή Αρχή για την Ασφάλεια των Τροφίμων (η «Αρχή») συμπέρανε στις δύο γνώμες που διατύπωσε στις 28 Ιανουαρίου 2014 (8) και στη γνώμη που διατύπωσε την 1η Ιουλίου 2014 (9) ότι, όσον αφορά τα στοχευόμενα είδη, το παρασκεύασμα της φορμαλδεΰδης θα ήταν ασφαλές σε συγκεκριμένα επίπεδα συγκέντρωσης για τα κοτόπουλα προς πάχυνση, τις όρνιθες ωοπαραγωγής, τα ιαπωνικά ορτύκια και τα χοιρίδια (απογαλακτισμένα), αλλά δεν θα μπορούσε να προσδιοριστεί ασφαλές επίπεδο για όλα τα ζωικά είδη και κατηγορίες, συμπεριλαμβανομένων όλων των πουλερικών και των χοίρων. Επιπλέον, από τις διαθέσιμες μελέτες δεν ήταν δυνατόν να εξαχθεί ασφαλές επίπεδο συγκέντρωσης φορμαλδεΰδης για την αναπαραγωγή των στοχευόμενων ειδών. Η Αρχή κατέληξε, επίσης, στο συμπέρασμα ότι το παρασκεύασμα της φορμαλδεΰδης θα μπορούσε να ήταν αποτελεσματικό ως συντηρητικό και ως βελτιωτικό υγιεινής για τη μείωση του πολλαπλασιασμού των μικροβίων σε ζωοτροφές μολυσμένες με σαλμονέλα. Στις εν λόγω τρεις γνώμες, η Αρχή κατέληγε επίσης στο συμπέρασμα ότι η φορμαλδεΰδη προκαλεί ανησυχίες για την ασφάλεια των χρηστών. Η φορμαλδεΰδη είναι τοξική ουσία, ισχυρό ερεθιστικό, δραστικός ευαισθητοποιητής του δέρματος και του αναπνευστικού συστήματος (ευθύνεται, μεταξύ άλλων, για το επαγγελματικό άσθμα) και προκαλεί οφθαλμική βλάβη. Στις γνώμες της η Αρχή ανέφερε ότι, ενώ ο τοπικός ερεθισμός αναμένεται να ευνοεί σε μεγάλο βαθμό την καρκινογένεση, μικρότερες συγκεντρώσεις φορμαλδεΰδης σε τοπικό επίπεδο είναι γνωστό ότι σχηματίζουν ενώσεις προσθήκης με το DNA και, συνεπώς, έκρινε σώφρον να μη θεωρήσει εντελώς ακίνδυνη την έκθεση σε μη ερεθιστικές συγκεντρώσεις φορμαλδεΰδης. Η Αρχή κατέληξε στο συμπέρασμα ότι, εκτός των άλλων, βάσει όσων γνωρίζουμε, δεν θα πρέπει να αποκλειστεί αιτιώδης συνάφεια μεταξύ έκθεσης στη φορμαλδεΰδη και λευχαιμίας. Η Αρχή κατέληξε στο συμπέρασμα ότι, όσον αφορά τη χρήση παρασκευάσματος φορμαλδεΰδης στις ζωοτροφές, για την οποία υποβλήθηκε αίτηση, δεν μπορεί να προσδιοριστεί ασφαλές επίπεδο έκθεσης στη φορμαλδεΰδη για το δέρμα, τα μάτια ή το αναπνευστικό σύστημα. Συνεπώς, η Αρχή συνέστησε να ληφθούν μέτρα για να εξασφαλιστεί ότι το αναπνευστικό σύστημα, όπως και το δέρμα και τα μάτια, κάθε ατόμου που χειρίζεται το προϊόν δεν εκτίθενται σε σκόνη, νέφος σταγονιδίων ή ατμό που παράγεται από τη χρήση της φορμαλδεΰδης. Επιπλέον, η Αρχή συνέστησε να εκτιμάται κατά πόσο η λήψη τυχόν αυστηρών προστατευτικών μέτρων θα προστάτευε αποτελεσματικά τους χρήστες. Η Αρχή επαλήθευσε επίσης την έκθεση που υπέβαλε το εργαστήριο αναφοράς που ορίστηκε με τον κανονισμό (ΕΚ) αριθ. 1831/2003 σχετικά με τη μέθοδο ανάλυσης της πρόσθετης ύλης ζωοτροφών.

               (7)

               Η φορμαλδεΰδη ταξινομείται ως καρκινογόνος ουσία διά της εισπνοής (κατηγορία 1Β) και ως μεταλλαξιγόνος των γεννητικών κυττάρων (κατηγορία 2) με βάση τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (10).

               (8)

               Στο πλαίσιο της ενωσιακής νομοθεσίας για την υγεία και την ασφάλεια στην εργασία, βρίσκονται στο στάδιο του καθορισμού τα όρια επαγγελματικής έκθεσης για τη φορμαλδεΰδη. Η επιστημονική επιτροπή για τα όρια επαγγελματικής έκθεσης, η οποία συστάθηκε με την απόφαση 2014/113/ΕΕ της Επιτροπής (11), στη σύσταση που εξέδωσε στις 30 Ιουνίου 2016 (12) τάχθηκε υπέρ οριακής τιμής για τη φορμαλδεΰδη ύστερα από αξιολόγηση που βασιζόταν στον τρόπο δράσης –σύσταση η οποία εξετάστηκε στη συνέχεια από την τριμερή συμβουλευτική επιτροπή για την ασφάλεια και την υγεία στην εργασία (13) σύμφωνα με τις διαδικασίες για τον καθορισμό ορίων επαγγελματικής έκθεσης.

               (9)

               Σύμφωνα με το άρθρο 9 του κανονισμού (ΕΚ) αριθ. 1831/2003, το μέτρο για την αδειοδότηση μιας πρόσθετης ύλης είναι να λαμβάνονται υπόψη οι απαιτήσεις των παραγράφων 2 και 3 του άρθρου 5 του εν λόγω κανονισμού, καθώς και το κοινοτικό δίκαιο και άλλοι θεμιτοί παράγοντες σχετικοί με το υπό εξέταση αντικείμενο. Η απόφαση για τη διαχείριση κινδύνου όσον αφορά την αδειοδότηση της φορμαλδεΰδης ως πρόσθετης ύλης ζωοτροφών θα πρέπει, συνεπώς, να βασίζεται σε όλες τις πληροφορίες που είναι διαθέσιμες για τους κινδύνους, ιδίως, αφενός, για τους κινδύνους στους οποίους εκτίθενται οι χρήστες που χειρίζονται τη φορμαλδεΰδη, ιδίως οι εργαζόμενοι και, αφετέρου, για τους κινδύνους για τα ζώα ή τους καταναλωτές των οικείων ζωικών προϊόντων, που θα μπορούσαν να προκύψουν από τη μη χρήση της φορμαλδεΰδης ως πρόσθετης ύλης ζωοτροφών.

               (10)

               Σύμφωνα με την ενωσιακή νομοθεσία για την υγεία και την ασφάλεια στην εργασία και ιδίως το άρθρο 4 της οδηγίας 2004/37/ΕΚ του Ευρωπαϊκού Κοινοβουλίου και του Συμβουλίου (14), ο εργοδότης οφείλει να μειώσει τη χρήση μιας καρκινογόνου ή μεταλλαξιγόνου ουσίας στον χώρο εργασίας, ιδίως μέσω της αντικατάστασής της, στον βαθμό που είναι τεχνικά δυνατό, από ουσία, μείγμα ή διεργασία που, σύμφωνα με τους όρους χρήσης, δεν είναι επικίνδυνα ή είναι λιγότερο επικίνδυνα για την υγεία ή την ασφάλεια των εργαζομένων.

               (11)

               Λόγω των σοβαρών κινδύνων για τους χρήστες από τον χειρισμό της φορμαλδεΰδης, μια τέτοια προσέγγιση που βασίζεται στην αντικατάσταση ενδείκνυται επίσης για την εν λόγω πρόσθετη ύλη, αφού στόχος είναι να εξασφαλιστεί υψηλό επίπεδο προστασίας της ανθρώπινης υγείας και των συμφερόντων των χρηστών όπως επιδιώκεται από τον κανονισμό (ΕΚ) αριθ. 1831/2003 και την αρχή της προφύλαξης που προβλέπει ο κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (15).

               (12)

               Όσον αφορά δυνητικά εναλλακτικά προϊόντα αντί της φορμαλδεΰδης ως πρόσθετης ύλης στη λειτουργική ομάδα «συντηρητικά», επί του παρόντος επιτρέπεται η χρήση μιας σειράς πρόσθετων υλών στην ίδια λειτουργική ομάδα.

               (13)

               Όσον αφορά δυνητικά εναλλακτικά προϊόντα αντί της φορμαλδεΰδης ως πρόσθετης ύλης στη λειτουργική ομάδα «βελτιωτικά υγιεινής» (16), επί του παρόντος διεξάγονται έρευνες για την ανάπτυξη πρόσθετων υλών που θα μπορούσαν να είναι και ασφαλείς και αποτελεσματικές ως προς τη μείωση της μικροβιολογικής μόλυνσης στις ζωοτροφές. Έχει ήδη επιτραπεί (17) η χρήση μίας πρόσθετης ύλης σ' αυτήν τη λειτουργική ομάδα και, συνεπώς, αυτή εξετάζεται ως εναλλακτική λύση, αν και με διαφορετικό μηχανισμό δράσης, ώστε να μειωθεί ο αριθμός των βακτηριακών παθογόνων, συμπεριλαμβανομένων των Salmonella spp, στις ζωοτροφές, χωρίς να προκαλείται ανησυχία για την ασφάλεια των χρηστών από τη χρήση φορμαλδεΰδης. Αρκετές αιτήσεις για αδειοδότηση άλλων πρόσθετων υλών της εν λόγω λειτουργικής ομάδας έχουν υποβληθεί και αξιολογούνται σύμφωνα με τον κανονισμό (ΕΚ) αριθ. 1831/2003. Επιπλέον, άλλες επιτρεπόμενες πρόσθετες ύλες ζωοτροφών μπορούν, ως ζωοτεχνικές πρόσθετες ύλες, να βελτιώσουν την ποιότητα των ζωικών προϊόντων μειώνοντας τη μόλυνση από εντεροπαθογόνα όπως τα Salmonella spp.

               (14)

               Εκτός από το ότι δίνει τη δυνατότητα να χρησιμοποιηθούν άλλα προϊόντα πλην της φορμαλδεΰδης, η εφαρμογή των απαιτήσεων υγιεινής και των ορθών πρακτικών σε όλη την αλυσίδα ζωοτροφών, όπως προβλέπονται από τον κανονισμό (ΕΚ) αριθ. 183/2005 του Ευρωπαϊκού Κοινοβουλίου και του Συμβουλίου (18), συμβάλλει στην ασφάλεια και την ποιότητα των ζωοτροφών μέσω μιας προληπτικής προσέγγισης. Ειδικότερα, προβλέπονται συγκεκριμένα μέτρα υγιεινής στο εν λόγω πλαίσιο για την καταπολέμηση, την πρόληψη και την επεξεργασία ζωοτροφών που έχουν μολυνθεί με σαλμονέλα.

               (15)

               Από τα παραπάνω συνάγεται ότι, αν ληφθούν υπόψη οι δυσμενείς επιδράσεις της φορμαλδεΰδης στην υγεία των χρηστών που χειρίζονται την ουσία, σε συνδυασμό με την εφαρμογή της αρχής της προφύλαξης για την προστασία της υγείας των εργαζομένων και με το γεγονός ότι κάποια προϊόντα και μέτρα, που δεν προκαλούν τις ίδιες ανησυχίες για την ανθρώπινη ασφάλεια, είναι διαθέσιμα ως εναλλακτική λύση στις προτεινόμενες χρήσεις της φορμαλδεΰδης στις ζωοτροφές, τα πλεονεκτήματα της φορμαλδεΰδης δεν αντισταθμίζουν τους κινδύνους για την υγεία. Ως εκ τούτου, δεν ικανοποιούνται οι όροι αδειοδότησης, όπως προβλέπονται στο άρθρο 5 του κανονισμού (ΕΚ) αριθ. 1831/2003 και, κατά συνέπεια, θα πρέπει να απορριφθεί η αδειοδότηση της φορμαλδεΰδης ως πρόσθετης ύλης για χρήση ως συντηρητικό και βελτιωτικό υγιεινής.

               (16)

               Επειδή η περαιτέρω χρήση της φορμαλδεΰδης μπορεί να προκαλέσει κίνδυνο για την ανθρώπινη υγεία, η πρόσθετη ύλη ζωοτροφών που ανήκει στη λειτουργική ομάδα «συντηρητικά» για χρήση στο αποβουτυρωμένο γάλα για χοίρους ηλικίας έως έξι μηνών, και τα προμείγματα που την περιέχουν, πρέπει να αποσυρθούν από την αγορά το ταχύτερο δυνατό. Για πρακτικούς λόγους, ωστόσο, θα πρέπει να προβλεφθεί περιορισμένο χρονικό περιθώριο για την απόσυρση των υφιστάμενων αποθεμάτων των εν λόγω προϊόντων από την αγορά, έτσι ώστε να δοθεί στους υπευθύνους επιχειρήσεων η δυνατότητα να συμμορφωθούν κατάλληλα με την υποχρέωση απόσυρσης. Θα πρέπει επίσης να χορηγηθεί περιορισμένο χρονικό περιθώριο για την απόσυρση από την αγορά του αποβουτυρωμένου γάλακτος που περιέχει την πρόσθετη ύλη ή τα προμείγματα, και των σύνθετων ζωοτροφών που περιέχουν τέτοιου είδους αποβουτυρωμένο γάλα, ώστε να ληφθεί υπόψη η χρήση των εν λόγω προϊόντων στην αλυσίδα ζωοτροφών.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Άρνηση χορήγησης άδειας
   Δεν χορηγείται άδεια χρήσης της φορμαλδεΰδης ως πρόσθετης ύλης στη διατροφή των ζώων, στην κατηγορία «τεχνολογικές πρόσθετες ύλες» και στις λειτουργικές ομάδες «συντηρητικά» και «βελτιωτικά υγιεινής».
   Άρθρο 2
   Απόσυρση από την αγορά
   1.   Τα υφιστάμενα αποθέματα φορμαλδεΰδης ως πρόσθετης ύλης στην κατηγορία «τεχνολογικές πρόσθετες ύλες» και στη λειτουργική ομάδα «συντηρητικά» για χρήση στο αποβουτυρωμένο γάλα για χοίρους ηλικίας έως έξι μηνών και τα προμείγματα που περιέχουν αυτήν την πρόσθετη ύλη αποσύρονται από την αγορά το ταχύτερο δυνατό και το αργότερο έως τις 28 Μαΐου 2018.
   2.   Το αποβουτυρωμένο γάλα που περιέχει την πρόσθετη ύλη ή το αποβουτυρωμένο γάλα που περιέχει τα προμείγματα που αναφέρονται στην παράγραφο 1 και οι σύνθετες ζωοτροφές που περιέχουν τέτοιο αποβουτυρωμένο γάλα, τα οποία έχουν παραχθεί πριν από τις 28 Μαΐου 2018 αποσύρονται από την αγορά το ταχύτερο δυνατό και το αργότερο έως τις 28 Αυγούστου 2018.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 268 της 18.10.2003, σ. 29.

      (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).

      (3)  Τεσσαρακοστή τρίτη οδηγία 83/466/ΕΟΚ της Επιτροπής, της 28ης Ιουλίου 1983, που τροποποιεί τα παραρτήματα της οδηγίας 70/524/ΕΟΚ του Συμβουλίου σχετικά με τα προσθετικά των ζωοτροφών (ΕΕ L 255 της 15.9.1983, σ. 28). Η χημική περιγραφή της πρόσθετης ύλης έγινε πιο ακριβής με την οδηγία 85/429/ΕΟΚ της Επιτροπής, της 8ης Ιουλίου 1985, που τροποποιεί τα παραρτήματα της οδηγίας 70/524/ΕΟΚ του Συμβουλίου σχετικά με τα προσθετικά των ζωοτροφών (ΕΕ L 245 της 12.9.1985, σ. 1).

      (4)  Κανονισμός (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (ΕΕ L 325 της 11.12.2007, σ. 3).

      (5)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).

      (6)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).

      (7)  Απόφαση 2013/204/ΕΕ της Επιτροπής, της 25ης Απριλίου 2013, σχετικά με τη μη καταχώριση της φορμαλδεΰδης για τον τύπο προϊόντων 20 στο παράρτημα I ή ΙΑ ή ΙΒ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (ΕΕ L 117 της 27.4.2013, σ. 18).

      (8)  EFSA Journal 2014·12(2):3561 και EFSA Journal 2014·12(2):3562.

      (9)  EFSA Journal 2014· 12(7):3790.

      (10)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

      (11)  Απόφαση 2014/113/ΕΕ της Επιτροπής, της 3ης Μαρτίου 2014, σχετικά με τη συγκρότηση επιστημονικής επιτροπής για τα όρια επαγγελματικής έκθεσης σε χημικούς παράγοντες και την κατάργηση της απόφασης 95/320/ΕΚ (ΕΕ L 62 της 4.3.2014, σ. 18).

      (12)  SCOEL/REC/125. Είναι διαθέσιμο στην ακόλουθη διεύθυνση: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  Η συμβουλευτική επιτροπή για την ασφάλεια και την υγεία στην εργασία συστάθηκε με την απόφαση 2003/C 218/01 του Συμβουλίου, της 22ας Ιουλίου 2003, για την ίδρυση συμβουλευτικής επιτροπής για την ασφάλεια και την υγεία στο χώρο εργασίας (ΕΕ C 218 της 13.9.2003, σ. 1).

      (14)  Οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου) (ΕΕ L 158 της 30.4.2004, σ. 50).

      (15)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

      (16)  Η συγκεκριμένη λειτουργική ομάδα καθορίστηκε ως αποτέλεσμα της τεχνολογικής και επιστημονικής εξέλιξης, με τον κανονισμό (ΕΕ) 2015/2294 της Επιτροπής, της 9ης Δεκεμβρίου 2015, για την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την καθιέρωση μιας νέας λειτουργικής ομάδας πρόσθετων υλών για ζωοτροφές (ΕΕ L 324 της 10.12.2015, σ. 3).

      (17)  Εκτελεστικός κανονισμός (ΕΕ) αριθ. 2017/940 της Επιτροπής, της 1ης Ιουνίου 2017, σχετικά με τη χορήγηση άδειας για τη χρήση του μυρμηκικού οξέος ως πρόσθετης ύλης ζωοτροφών για όλα τα ζωικά είδη (ΕΕ L 142 της 2.6.2017, σ. 40).

      (18)  Κανονισμός (ΕΚ) αριθ. 183/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, περί καθορισμού των απαιτήσεων για την υγιεινή των ζωοτροφών (ΕΕ L 35 της 8.2.2005, σ. 1).


title: Εκτελεστικός κανονισμός (ΕΕ) 2018/185 της Επιτροπής, της 7ης Φεβρουαρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας penflufen (Κείμενο που παρουσιάζει ενδιαφέρον για τον ΕΟΧ )

text:
                  8.2.2018

                  EL

                  Επίσημη Εφημερίδα της Ευρωπαϊκής Ένωσης

                  L 34/13

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/185 ΤΗΣ ΕΠΙΤΡΟΠΉΣ
      της 7ης Φεβρουαρίου 2018
      για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας penflufen
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ),
      Εκτιμώντας τα ακόλουθα:

                  (1)

                  Με τον εκτελεστικό κανονισμό (ΕΕ) αριθ. 1031/2013 της Επιτροπής (2) εγκρίθηκε η δραστική ουσία penflufen και συμπεριλήφθηκε στο μέρος B του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3). Η έγκριση περιοριζόταν μόνο σε χρήσεις για την επεξεργασία σπόρων κονδύλων πατάτας πριν τη φύτευση ή κατά τη φύτευση, μόνο μία φορά ανά τριετία στο ίδιο χωράφι.

                  (2)

                  Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, ο παραγωγός της δραστικής ουσίας, η εταιρεία Bayer CropScience AG, υπέβαλε στις 13 Μαΐου 2014 αίτηση στο κράτος μέλος που είχε οριστεί εισηγητής (Ηνωμένο Βασίλειο) με την οποία ζητούσε τροποποίηση των όρων έγκρισης της ουσίας penflufen προκειμένου να επιτραπεί η χρήση της σε άλλους σπόρους. Οι χρήσεις στο κριθάρι και το σιτάρι περιγράφονταν στον φάκελο. Σύμφωνα με το άρθρο 9 παράγραφος 3 του εν λόγω κανονισμού, το Ηνωμένο Βασίλειο γνωστοποίησε, στις 16 Ιουνίου 2014, στον αιτούντα, τα άλλα κράτη μέλη, την Ευρωπαϊκή Αρχή για την Ασφάλεια των Τροφίμων («η Αρχή») και την Επιτροπή, ότι η αίτηση έγινε δεκτή.

                  (3)

                  Το κράτος μέλος που είχε οριστεί εισηγητής αξιολόγησε τη νέα χρήση της δραστικής ουσίας penflufen σε σχέση με τις δυνητικές επιδράσεις στην ανθρώπινη υγεία, στην υγεία των ζώων και στο περιβάλλον σύμφωνα με τις διατάξεις του άρθρου 4 του κανονισμού (ΕΚ) αριθ. 1107/2009 και υπέβαλε σχέδιο της έκθεσης αξιολόγησης στην Επιτροπή και την Αρχή στις 5 Αυγούστου 2015. Σύμφωνα με το άρθρο 12 παράγραφος 3 του εν λόγω κανονισμού ζητήθηκαν πρόσθετες πληροφορίες από τον αιτούντα. Το Ηνωμένο βασίλειο αξιολόγησε τις πρόσθετες πληροφορίες και υπέβαλε επικαιροποιημένο σχέδιο έκθεσης αξιολόγησης στην Επιτροπή και στην Αρχή στις 8 Ιουλίου 2016.

                  (4)

                  Στις 3 Νοεμβρίου 2016 η Αρχή κοινοποίησε στην Επιτροπή το συμπέρασμά της (4) σχετικά με το αν οι νέες χρήσεις της δραστικής ουσίας penflufen μπορεί να αναμένεται ότι θα πληρούν τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 23 Ιανουαρίου 2017 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών σχέδιο προσθήκης στην έκθεση ανασκόπησης για την ουσία penflufen και σχέδιο κανονισμού.

                  (5)

                  Ζητήθηκε από τον αιτούντα να υποβάλει παρατηρήσεις σχετικά με την προσθήκη στην έκθεση ανασκόπησης.

                  (6)

                  Έχει αποδειχτεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει την εν λόγω δραστική ουσία ότι, όταν το φυτοπροστατευτικό προϊόν χρησιμοποιείται για την επεξεργασία σπόρων ή άλλων πολλαπλασιαστικών υλικών που σπέρνονται ή φυτεύονται, ικανοποιούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, κρίνεται σκόπιμο να ανακληθεί ο περιορισμός της χρήσης της ουσίας penflufen μόνο σε σπόρους κονδύλων γεωμήλων και να επιτραπεί η χρήση της σε άλλους σπόρους ή άλλα πολλαπλασιαστικά υλικά.

                  (7)

                  Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι, εντούτοις, αναγκαίο και πρόσφορο να τροποποιηθούν οι όροι της έγκρισης και ταυτόχρονα να διατηρηθούν ορισμένοι όροι και περιορισμοί και να ζητηθεί από τον αιτούντα να προσκομίσει τις επιβεβαιωτικές πληροφορίες που αναφέρονται στην πρώτη έγκριση.

                  (8)

                  Για την εφαρμογή του εκτελεστικού κανονισμού (ΕΕ) αριθ. 1031/2013, ο αιτών πρέπει να υποβάλει, εντός δύο ετών από την έναρξη ισχύος του εν λόγω κανονισμού, επιβεβαιωτικές πληροφορίες όσον αφορά τον μακροπρόθεσμο κίνδυνο για τα πτηνά. Επειδή ο αιτών υπέβαλε τα στοιχεία αυτά με τον φάκελο με τον οποίο ζητά την τροποποίηση των όρων έγκρισης της δραστικής ουσίας penflufen, η απαίτηση θεωρείται ότι ικανοποιείται. Τα κράτη μέλη θα πρέπει να αξιοποιήσουν αυτές τις νέες πληροφορίες και να ελέγξουν τις εθνικές άδειες για τα προϊόντα που περιέχουν την ουσία penflufen, ανάλογα με την περίπτωση.

                  (9)

                  Σύμφωνα με τον εκτελεστικό κανονισμό (ΕΕ) αριθ. 1031/2013, οι πληροφορίες σχετικά με τις προδιαγραφές του τεχνικού υλικού, όπως παρασκευάζεται για το εμπόριο, πρέπει επίσης να υποβάλλονται στην Επιτροπή. Δεδομένου ότι τα στοιχεία αυτά αξιολογήθηκαν από το Ηνωμένο Βασίλειο στο πλαίσιο της διαδικασίας για την τροποποίηση των όρων της έγκρισης της δραστικής ουσίας penflufen, η απαίτηση θεωρείται ότι ικανοποιείται.

                  (10)

                  Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

                  (11)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποίηση του εκτελεστικού κανονισμού (ΕΕ) αριθ. 540/2011
      Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
      Άρθρο 2
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 7 Φεβρουαρίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 309 της 24.11.2009, σ. 1.

         (2)  Εκτελεστικός κανονισμός (ΕΕ) αριθ. 1031/2013 της Επιτροπής, της 24ης Οκτωβρίου 2013, για την έγκριση της δραστικής ουσίας penflufen, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 283 της 25.10.2013, σ. 17).

         (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

         (4)  EFSA Journal 2016·14(11):4604. Διαθέσιμο ηλεκτρονικά στη διεύθυνση: www.efsa.europa.eu.

         ΠΑΡΑΡΤΗΜΑ
         Στο παράρτημα μέρος Β του εκτελεστικού κανονισμού (ΕΕ) αριθ. 540/2011, η σειρά 55 (penflufen) της στήλης «Ειδικοί όροι» αντικαθίσταται από τα εξής:

            «ΜΕΡΟΣ Α
            Μόνο χρήσεις για την επεξεργασία σπόρων ή άλλων πολλαπλασιαστικών υλικών πριν ή κατά τη σπορά ή τη φύτευση μπορούν να εγκριθούν, μόνο μία φορά ανά τριετία στο ίδιο χωράφι.
            ΜΕΡΟΣ Β
            Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία penflufen, και ιδίως τα προσαρτήματα I και II αυτής, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 15 Μαρτίου 2013, καθώς και τα συμπεράσματα της προσθήκης στην έκθεση ανασκόπησης για την ουσία penflufen, και ιδίως τα προσαρτήματα I και II αυτής, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 13 Δεκεμβρίου 2017.
            Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή:

                        α)

                        στην προστασία των χειριστών·

                        β)

                        στη μακροπρόθεσμη επικινδυνότητα για τα πτηνά·

                        γ)

                        στην προστασία των υπόγειων υδάτων, όταν η ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά,

                        δ)

                        στα κατάλοιπα της ουσίας στα επιφανειακά ύδατα τα οποία χρησιμοποιούνται για την παραγωγή πόσιμου νερού, σε περιοχές ή από περιοχές όπου χρησιμοποιούνται προϊόντα που περιέχουν την ουσία penflufen.

                  Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.
            Ο αιτών υποβάλλει επιβεβαιωτικές πληροφορίες όσον αφορά τη σημασία του μεταβολίτη M01 (penflufen-3-hydroxy-butyl) για τα υπόγεια ύδατα, εάν η ουσία penflufen ταξινομηθεί σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (*1) ως “καρκινογόνος κατηγορίας 2”. Οι πληροφορίες αυτές υποβάλλονται στην Επιτροπή, στα κράτη μέλη και στην Αρχή εντός έξι μηνών μετά την κοινοποίηση της απόφασης σχετικά με την ταξινόμηση της εν λόγω ουσίας.


title: Εκτελεστικός κανονισμός (ΕΕ) 2018/200 της Επιτροπής, της 9ης Φεβρουαρίου 2018, για την τροποποίηση του κανονισμού (ΕΕ) 2016/44 του Συμβουλίου σχετικά με περιοριστικά μέτρα λόγω της κατάστασης στη Λιβύη

text:
               10.2.2018

               EL

               Επίσημη Εφημερίδα της Ευρωπαϊκής Ένωσης

               L 38/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/200 ΤΗΣ ΕΠΙΤΡΟΠΉΣ
   της 9ης Φεβρουαρίου 2018
   για την τροποποίηση του κανονισμού (ΕΕ) 2016/44 του Συμβουλίου σχετικά με περιοριστικά μέτρα λόγω της κατάστασης στη Λιβύη
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2015/1333/ΚΕΠΠΑ του Συμβουλίου, της 31ης Ιουλίου 2015, σχετικά με περιοριστικά μέτρα λόγω της κατάστασης στη Λιβύη και την κατάργηση της απόφασης 2011/137/ΚΕΠΠΑ (1),
   Έχοντας υπόψη τον κανονισμό (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη και για την κατάργηση του κανονισμού (ΕΕ) αριθ. 204/2011 (2), και ιδίως το άρθρο 20 στοιχείο β),
   Εκτιμώντας τα ακόλουθα:

               (1)

               Το παράρτημα V του κανονισμού (ΕΕ) 2016/44 περιλαμβάνει σκάφη που έχουν κατονομαστεί από την Επιτροπή Κυρώσεων των Ηνωμένων Εθνών, σύμφωνα με την παράγραφο 11 της απόφασης του Συμβουλίου Ασφαλείας των Ηνωμένων Εθνών (ΣΑΗΕ) 2146 (2014). Τα εν λόγω σκάφη υπόκεινται σε ορισμένες απαγορεύσεις δυνάμει του κανονισμού (ΕΕ) 2016/44, μεταξύ των οποίων η απαγόρευση φόρτωσης, μεταφοράς ή εκφόρτωσης αργού πετρελαίου από τη Λιβύη και πρόσβασης σε λιμένες στο έδαφος της Ένωσης.

               (2)

               Στις 2 Φεβρουαρίου 2018, η επιτροπή του Συμβουλίου Ασφαλείας των Ηνωμένων Εθνών τροποποίησε την καταχώριση του σκάφους CAPRICORN που υπόκειται σε περιοριστικά μέτρα. Ως εκ τούτου, το παράρτημα V του κανονισμού (ΕΕ) 2016/44 θα πρέπει να τροποποιηθεί αναλόγως.

               (3)

               Ο παρών κανονισμός θα πρέπει να τεθεί αμέσως σε ισχύ, προκειμένου να διασφαλιστεί η αποτελεσματικότητα των μέτρων που προβλέπονται σε αυτόν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα V του κανονισμού (ΕΕ) 2016/44 του Συμβουλίου τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Φεβρουαρίου 2018.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 206 της 1.8.2015, σ. 34.

      (2)  ΕΕ L 12 της 19.1.2016, σ. 1.

      ΠΑΡΑΡΤΗΜΑ
      Το παράρτημα V του κανονισμού (ΕΕ) 2016/44 του Συμβουλίου τροποποιείται ως εξής:
      Η καταχώριση:

                     «1.

                     Ονομασία: CAPRICORN
                     Καταχωρίστηκε στον κατάλογο δυνάμει της παραγράφου 10 στοιχεία α) και β) της απόφασης 2146 (2014), όπως παρατάθηκε και τροποποιήθηκε με την παράγραφο 2 της απόφασης 2362 (2017) (απαγόρευση φόρτωσης, μεταφοράς ή εκφόρτωσης· απαγόρευση εισόδου σε λιμένες). Σύμφωνα με την παράγραφο 11 της απόφασης 2146, η παρούσα καταχώριση ανανεώθηκε από την επιτροπή στις 18 Ιανουαρίου 2018 και ισχύει έως τις 17 Απριλίου 2018, εκτός εάν καταγγελθεί νωρίτερα από την επιτροπή σύμφωνα με την παράγραφο 12 της απόφασης 2146. Κράτος σημαίας: άγνωστο.

                        Συμπληρωματικές πληροφορίες

                     Καταχωρίστηκε στον κατάλογο στις 21 Ιουλίου 2017. Αριθμός ΔΝΟ: 8900878. Στις 21 Σεπτεμβρίου 2017 το σκάφος βρισκόταν σε διεθνή ύδατα στα ανοικτά των Ηνωμένων Αραβικών Εμιράτων.»

      αντικαθίσταται από τα εξής:

                     «1.

                     Ονομασία: NADINE
                     Καταχωρίστηκε στον κατάλογο δυνάμει της παραγράφου 10 στοιχεία α) και β) της απόφασης 2146 (2014), όπως παρατάθηκε και τροποποιήθηκε με την παράγραφο 2 της απόφασης 2362 (2017) (απαγόρευση φόρτωσης, μεταφοράς ή εκφόρτωσης· απαγόρευση εισόδου σε λιμένες). Σύμφωνα με την παράγραφο 11 της απόφασης 2146, η παρούσα καταχώριση ανανεώθηκε από την επιτροπή στις 18 Ιανουαρίου 2018 και ισχύει έως τις 17 Απριλίου 2018, εκτός εάν αρθεί νωρίτερα από την επιτροπή σύμφωνα με την παράγραφο 12 της απόφασης 2146. Κράτος σημαίας: Παλάου.

                        Συμπληρωματικές πληροφορίες

                     Καταχωρίστηκε στον κατάλογο στις 21 Ιουλίου 2017. Αριθμός ΔΝΟ: 8900878. Στις 19 Ιανουαρίου 2018 το σκάφος βρισκόταν κοντά στις ακτές του Μουσκάτ του Ομάν, εκτός των χωρικών υδάτων.»


title: Εκτελεστικός κανονισμός (ΕΕ) 2018/197 του Συμβουλίου, της 9ης Φεβρουαρίου 2018, για την εφαρμογή του άρθρου 9 του κανονισμού (ΕΚ) αριθ. 1183/2005 για την επιβολή συγκεκριμένων περιοριστικών μέτρων κατά των προσώπων που παραβιάζουν το εμπάργκο όπλων έναντι της Λαϊκής Δημοκρατίας του Κονγκό

text:
               10.2.2018

               EL

               Επίσημη Εφημερίδα της Ευρωπαϊκής Ένωσης

               L 38/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/197 ΤΟΥ ΣΥΜΒΟΥΛΊΟΥ
   της 9ης Φεβρουαρίου 2018
   για την εφαρμογή του άρθρου 9 του κανονισμού (ΕΚ) αριθ. 1183/2005 για την επιβολή συγκεκριμένων περιοριστικών μέτρων κατά των προσώπων που παραβιάζουν το εμπάργκο όπλων έναντι της Λαϊκής Δημοκρατίας του Κονγκό
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1183/2005 του Συμβουλίου, της 18ης Ιουλίου 2005, για την επιβολή συγκεκριμένων περιοριστικών μέτρων κατά των προσώπων που παραβιάζουν το εμπάργκο όπλων έναντι της Λαϊκής Δημοκρατίας του Κονγκό (1), και ιδιαίτερα το άρθρο 9,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 18 Ιουλίου 2005 το Συμβούλιο εξέδωσε τον κανονισμό (ΕΚ) αριθ. 1183/2005.

               (2)

               Την 1η Φεβρουαρίου 2018 η Επιτροπή του Συμβουλίου Ασφαλείας των Ηνωμένων Εθνών η οποία συγκροτήθηκε δυνάμει της απόφασης 1533 (2004) του Συμβουλίου Ασφαλείας των ΗΕ, προσέθεσε τέσσερα πρόσωπα στον κατάλογο των προσώπων και οντοτήτων που υπόκεινται σε περιοριστικά μέτρα. Τα εν λόγω πρόσωπα, επομένως, θα πρέπει να προστεθούν στο παράρτημα I του κανονισμού (ΕΚ) αριθ. 1183/2005. Εφόσον δύο από τα εν λόγω πρόσωπα έχουν ήδη καταχωριστεί στο παράρτημα Iα του εν λόγω κανονισμού, θα πρέπει να διαγραφούν από το παράρτημα Iα του εν λόγω κανονισμού, ώστε να καταχωριστούν τώρα στο παράρτημα I του εν λόγω κανονισμού.

               (3)

               Τα παραρτήματα I και Ια του κανονισμού (ΕΚ) αριθ. 1183/2005 θα πρέπει, συνεπώς, να τροποποιηθούν αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1183/2005 τροποποιείται σύμφωνα με το παράρτημα I του παρόντος κανονισμού.
   Άρθρο 2
   Το παράρτημα Iα του κανονισμού (ΕΚ) αριθ. 1183/2005 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
      Βρυξέλλες, 9 Φεβρουαρίου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 193 της 23.7.2005, σ. 1.

      ΠΑΡΑΡΤΗΜΑ I
      Τα κάτωθι πρόσωπα προστίθενται στον κατάλογο του παραρτήματος I μέρος (α) του κανονισμού (ΕΚ) αριθ. 1183/2005:

                     «32.

                     Muhindo Akili Mundos (γνωστός και ως: α) Charles Muhindo Akili Mundos, β) Akili Muhindo, γ) Muhindo Mundos)

               Χαρακτηρισμός: α) Ένοπλες δυνάμεις της ΛΔΚ (FARDC), Διοικητής της 31ης Ταξιαρχίας· β) Ταξίαρχος των FARDC
         Ημερομηνία γέννησης: 10 Νοεμβρίου 1972.
         Τόπος γέννησης: Λαϊκή Δημοκρατία του Κονγκό
         Ιθαγένεια: Λαϊκής Δημοκρατίας του Κονγκό
         Ημερομηνία καταχώρισης στον κατάλογο του ΟΗΕ: 1η Φεβρουαρίου 2018
         Λοιπές πληροφορίες: Ο Muhindo Akili Mundos είναι στρατηγός των FARDC, Διοικητής της 31ης Ταξιαρχίας. Διορίστηκε διοικητής του επιχειρησιακού τομέα των FARDC στις περιοχές Beni και Lubero, συμπεριλαμβανομένης της επιχείρησης Sukola I κατά των Ενωμένων Δημοκρατικών Δυνάμεων (ADF) τον Σεπτέμβριο του 2014. Παρέμεινε στη θέση αυτή έως τον Ιούνιο του 2015. Αποτελεί επίσης απειλή για την ειρήνη, τη σταθερότητα και την ασφάλεια της ΛΔΚ δυνάμει της απόφασης 2293 παράγραφος 7 στοιχείο ε) του ΣΑΗΕ.
         Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
         Λόγος εγγραφής στον κατάλογο:
         Ο Muhindo Akili Mundos καταχωρίστηκε την 1η Φεβρουαρίου 2018 σύμφωνα με τα κριτήρια που καθορίζονται στην απόφαση της παραγράφου 7 στοιχείο ε) της απόφασης 2293 (2016), όπως επιβεβαιώνεται στην απόφαση 2360 (2017).
         Πρόσθετες πληροφορίες:
         Ο Muhindo Akili Mundos διετέλεσε Διοικητής του στρατού του Κονγκό, υπεύθυνος για στρατιωτικές επιχειρήσεις κατά των ADF κατά τη διάρκεια της επιχείρησης “Sukola I” από τον Αύγουστο του 2014 έως τον Ιούνιο του 2015. Η μονάδα των FARDC υπό τη διοίκηση του Mundos δεν παρενέβη για να εμποδίσει τις παραβιάσεις των ανθρωπίνων δικαιωμάτων από τις ADF, συμπεριλαμβανομένων και επιθέσεων έναντι αμάχων. Ο Mundos στρατολόγησε και εξόπλισε πρώην μαχητές από τοπικές ένοπλες ομάδες για να συμμετάσχουν σε εξωδικαστικές δολοφονίες και σφαγές των ADF.
         Ενώ υπήρξε διοικητής της επιχείρησης Sukola I των FARDC, ο Mundos διοικούσε επίσης και παρέσχε στήριξη σε μια ομάδα της ADF, γνωστή ως υποομάδα ADF-Mwalika. Υπό τη διοίκηση του Mundos, η ADF-Mwalika προέβη σε επιθέσεις κατά του άμαχου πληθυσμού. Οι μαχητές των FARDC υπό τον Mundos παρέσχον πρόσθετη στήριξη στην ADF-Mwalika κατά τη διάρκεια αυτών των επιχειρήσεων.

                     33.

                     Guidon Shimiray Mwissa

               Ημερομηνία γέννησης: 13 Μαρτίου 1980
         Τόπος γέννησης: Kigoma, Walikalele, Λαϊκή Δημοκρατία του Κονγκό
         Ημερομηνία καταχώρισης στον κατάλογο του ΟΗΕ: 1η Φεβρουαρίου 2018
         Λοιπές πληροφορίες: Απόφοιτος δευτεροβάθμιας εκπαίδευσης “humanités sociales” στο Mpofi, κατετάγη στην ένοπλη ομάδα υπό τον She Kasikila στην ηλικία των 16 ετών· ενσωματώθηκε στις FARDC με τον Kasikila, ως τάγμα, S3· τραυματίστηκε το 2007 και εν συνεχεία ενσωματώθηκε στην ομάδα Mai Mai Simba υπό τον τότε διοικητή “Mando”· συμμετείχε στη δημιουργία της NDC το 2008, και διορίστηκε αναπληρωτής διοικητής, υπεύθυνος της ταξιαρχίας Aigle Lemabé. Αποτελεί επίσης απειλή για την ειρήνη, τη σταθερότητα και την ασφάλεια της ΛΔΚ δυνάμει της απόφασης 2293 παράγραφος 7 στοιχείο ζ) του ΣΑΗΕ.
         Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
         Λόγος εγγραφής στον κατάλογο:
         Ο Guidon Shimiray Mwissa καταχωρίστηκε την 1η Φεβρουαρίου 2018 σύμφωνα με τα κριτήρια που καθορίζονται στην απόφαση της παραγράφου 7 στοιχείο ζ) της απόφασης 2293 (2016), όπως επιβεβαιώνεται στην απόφαση 2360 (2017).
         Πρόσθετες πληροφορίες:
         Ο “στρατηγός” Guidon Shimiray Nduma Mwissa αποχώρησε από την “Nduma defense du Congo” (NDC) και δημιούργησε τη δική του ομάδα, NDC-R το 2014.
         Η NDC-R, υπό τον Guidon Shimiray Mwissa, χρησιμοποιεί παιδιά στρατιώτες, τα οποία ανέπτυσσε σε ένοπλες συγκρούσεις. Η NDC-R κατηγορήθηκε, επίσης, για παραβιάσεις των ανθρωπίνων δικαιωμάτων στις ανατολικές επαρχίες, καθώς και για καταχρηστική επιβολή φόρων σε περιοχές εξόρυξης χρυσού και στη χρησιμοποίηση των σχετικών εσόδων για την αγορά όπλων κατά παράβαση του εμπάργκο όπλων κατά της ΛΔΚ.

                     34.

                     Lucien Nzambamwita (γνωστός και ως: André Kalume)

               Ημερομηνία γέννησης: 1966
         Τόπος γέννησης: Cellule Nyagitabire, Τομέας Ruvune, Κοινότητα Kinyami, επαρχία Byumba, Ρουάντα
         Ιθαγένεια: Ρουάντας
         Ημερομηνία καταχώρισης στον κατάλογο του ΟΗΕ: 1η Φεβρουαρίου 2018
         Λοιπές πληροφορίες: Αποτελεί απειλή για την ειρήνη, τη σταθερότητα και την ασφάλεια της ΛΔΚ δυνάμει της απόφασης 2293 παράγραφος 7 στοιχείο ι) του ΣΑΗΕ.
         Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
         Λόγος εγγραφής στον κατάλογο:
         Ο Lucien Nzambamwita καταχωρίστηκε την 1η Φεβρουαρίου 2018 σύμφωνα με τα κριτήρια που καθορίζονται στην απόφαση της παραγράφου 7 στοιχείο ι) της απόφασης 2293 (2016), όπως επιβεβαιώνεται στην απόφαση 2360 (2017).
         Πρόσθετες πληροφορίες:
         Ο Lucien Nzambamwita (άλλως André Kalume) είναι στρατιωτικός ηγέτης της ομάδας “Force Democratique de Liberation du Rwanda” (FDLR) που δραστηριοποιείται στη ΛΔΚ, η οποία υπονομεύει την ειρήνη, την ασφάλεια και τη σταθερότητα της ΛΔΚ και ευθύνεται για παραβιάσεις των ανθρωπίνων δικαιωμάτων, συμπεριλαμβανομένων και δολοφονιών αμάχων. Στην FDLR επιβλήθηκαν κυρώσεις από την Επιτροπή δυνάμει της απόφασης 1533 στις 31 Δεκεμβρίου 2012.

                     35.

                     Gédéon Kyungu Mutanga Wa Bafunkwa Kanonga

               Χαρακτηρισμός: Αρχηγός των ανταρτών της Κατάνγκα
         Ημερομηνία γέννησης: 1974
         Τόπος γέννησης: Επικράτεια Manono, Επαρχία της Katanga (νυν επαρχία Ταγκανίκα)
         Ημερομηνία καταχώρισης στον κατάλογο του ΟΗΕ: 1η Φεβρουαρίου 2018
         Λοιπές πληροφορίες: Ο Gédéon Kyungu ανήκει στην εθνοτική ομάδα Balubakat. Μετά την ολοκλήρωση της πρωτοβάθμιας εκπαίδευσής του στο Likasi και της δευτεροβάθμιας στο Manono, έλαβε πτυχίο στην παιδαγωγική. Το 1999 κατετάγη στο κίνημα Maï Maï, και ανέλαβε από το 2003 διοικητής μιας από τις πιο δραστήριες ομάδες στην επαρχία Κατάνγκα. Το 2006,επισκέφτηκε της ειρηνευτικές δυνάμεις του ΟΗΕ προκειμένου να ενταχθεί στη διαδικασία αφοπλισμού, αποστράτευσης και επανένταξης (DDR). Δραπέτευσε από τη φυλακή το 2011 και παραδόθηκε τον Οκτώβριο του 2016. Αποτελεί απειλή για την ειρήνη, τη σταθερότητα και την ασφάλεια της ΛΔΚ δυνάμει της απόφασης 2293 παράγραφος 7 στοιχείο ε) του ΣΑΗΕ.
         Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:
         Λόγος εγγραφής στον κατάλογο:
         Ο Gédéon Kyungu Mutanga Wa Bafunkwa Kanonga καταχωρίστηκε την 1η Φεβρουαρίου 2018 σύμφωνα με τα κριτήρια που καθορίζονται στην απόφαση της παραγράφου 7 στοιχείο ε) της απόφασης 2293 (2016), όπως επιβεβαιώνεται στην απόφαση 2360 (2017).
         Πρόσθετες πληροφορίες:
         Ως ηγέτης της παραστρατιωτικής ομάδας Bakata Katanga (άλλως, Kata Katanga) μεταξύ 2011-2014, ο Gédéon Kyungu Mutanga ενεπλάκη σε σοβαρές παραβιάσεις ανθρωπίνων δικαιωμάτων, όπως δολοφονίες και επιθέσεις εις βάρος αμάχων, ιδίως σε αγροτικές περιοχές της περιοχής Κατάνγκα. Ως διοικητής της ένοπλης ομάδας Bakata Katanga, που είναι υπεύθυνη για σοβαρές παραβιάσεις των ανθρωπίνων δικαιωμάτων και εγκλήματα πολέμου, συμπεριλαμβανομένων επιθέσεων κατά αμάχων στη νοτιοανατολική ΛΔΚ, ο Gédéon Kyungu Mutanga αποτελεί ως εκ τούτου απειλή για την ειρήνη, τη σταθερότητα και την ασφάλεια της ΛΔΚ.»

      ΠΑΡΑΡΤΗΜΑ II
      Οι καταχωρίσεις για τα πρόσωπα που αναφέρονται κατωτέρω διαγράφονται στο παράρτημα Iα μέρος Α του κανονισμού (ΕΚ) αριθ. 1183/2005:

                     «9.

                     Gédéon Kyungu Mutanga,

                     13.

                     Muhindo Akili Mundos».


title: Εκτελεστικός κανονισμός (ΕΕ) 2018/198 της Επιτροπής, της 7ης Φεβρουαρίου 2018, για την κατάργηση του εκτελεστικού κανονισμού (ΕΕ) αριθ. 716/2012 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               10.2.2018

               EL

               Επίσημη Εφημερίδα της Ευρωπαϊκής Ένωσης

               L 38/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/198 ΤΗΣ ΕΠΙΤΡΟΠΉΣ
   της 7ης Φεβρουαρίου 2018
   για την κατάργηση του εκτελεστικού κανονισμού (ΕΕ) αριθ. 716/2012 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά τη δασμολογική κατάταξη ορισμένων εμπορευμάτων.

               (2)

               Με τον εκτελεστικό κανονισμό (ΕΕ) αριθ. 716/2012 (3), η Επιτροπή κατέταξε δύο είδη πρωτογάλακτος σε σκόνη, υπό μορφή κάψουλας, στην κλάση 1901 της Συνδυασμένης Ονοματολογίας ως «παρασκευάσματα διατροφής από προϊόντα των κλάσεων 0401 μέχρι 0404, που δεν περιέχουν κακάο ή περιέχουν λιγότερο από 5 % κατά βάρος κακάο, επί πλήρως απολιπανθείσας βάσεως, και δεν κατονομάζονται ούτε περιλαμβάνονται αλλού». Η κατάταξη των προϊόντων στην κλάση 2106 της Συνδυασμένης Ονοματολογίας αποκλείστηκε, διότι η Επιτροπή έκρινε ότι τα εν λόγω προϊόντα περιγράφονταν με ακριβέστερο τρόπο στο κείμενο της κλάσης 1901 απ' ό,τι στο κείμενο της κλάσης 2106.

               (3)

               Με τον εκτελεστικό κανονισμό (ΕΕ) 2017/1343 (4), η Επιτροπή πρόσθεσε νέα συμπληρωματική σημείωση 4 στο κεφάλαιο 19 της Συνδυασμένης Ονοματολογίας για να εξασφαλιστεί ότι η κατάταξη ορισμένων βρώσιμων παρασκευασμάτων διατροφής συνάδει με τη νομολογία του Δικαστηρίου της Ευρωπαϊκής Ένωσης. Σύμφωνα με τη νέα συμπληρωματική σημείωση 4 στο κεφάλαιο 19 της Συνδυασμένης Ονοματολογίας, το πρωτόγαλα σε σκόνη υπό μορφή κάψουλας που αφορά ο εκτελεστικός κανονισμός (ΕΕ) αριθ. 716/2012 πρέπει να κατατάσσεται στην κλάση 2106.

               (4)

               Κατά συνέπεια, είναι σκόπιμο να καταργηθεί ο εκτελεστικός κανονισμός (ΕΕ) αριθ. 716/2012, ώστε να αποφευχθούν ενδεχόμενες αποκλίσεις στη δασμολογική κατάταξη του πρωτογάλακτος σε σκόνη υπό μορφή κάψουλας και να εξασφαλιστεί η ενιαία εφαρμογή της Συνδυασμένης Ονοματολογίας στην Ένωση.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 716/2012 καταργείται.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2018.

            Για την Επιτροπή,

            εξ ονόματος του Προέδρου,

         Stephen QUEST

            Γενικός Διευθυντής

            Γενική Διεύθυνση Φορολογίας και Τελωνειακής Ένωσης

      (1)  ΕΕ L 269 της 10.10.2013, σ. 1.

      (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

      (3)  Εκτελεστικός κανονισμός (ΕΕ) αριθ. 716/2012 της Επιτροπής, της 30ής Ιουλίου 2012, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία (ΕΕ L 210 της 7.8.2012, σ. 6).

      (4)  Εκτελεστικός κανονισμός (ΕΕ) 2017/1343 της Επιτροπής, της 18ης Ιουλίου 2017, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 186 της 19.7.2017, σ. 1).


title: Εκτελεστικός κανονισμός (ΕΕ) 2018/507 της Επιτροπής, της 26ης Μαρτίου 2018, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

text:
               27.3.2018

               EL

               Επίσημη Εφημερίδα της Ευρωπαϊκής Ένωσης

               L 83/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/507 ΤΗΣ ΕΠΙΤΡΟΠΉΣ
   της 26ης Μαρτίου 2018
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:

               (1)

               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων (εφεξής καλούμενη «συνδυασμένη ονοματολογία»), η οποία παρατίθεται στο παράρτημα I του εν λόγω κανονισμού.

               (2)

               Για λόγους ασφάλειας δικαίου, είναι αναγκαίο να αποσαφηνιστεί η κατάταξη καψουλών, δισκίων, παστίλιων και χαπιών που παράγονται από προϊόντα του κεφαλαίου 15.

               (3)

               Σύμφωνα με την απόφαση του Δικαστηρίου της Ευρωπαϊκής Ένωσης για τις συνεκδικασθείσες υποθέσεις C-410/08 έως C-412/08 (2), βρώσιμα παρασκευάσματα διατροφής που προορίζονται για χρήση ως συμπληρώματα διατροφής, τα οποία αποτελούνται κυρίως από φυτικά ή ζωικά έλαια με προσθήκη βιταμινών και παρουσιάζονται με μορφή δόσεων (σε κάψουλες) πρέπει να κατατάσσονται στην κλάση 2106 («παρασκευάσματα διατροφής που δεν κατονομάζονται ούτε περιλαμβάνονται αλλού»).

               (4)

               Με την απόφαση αυτή, το Δικαστήριο διευκρίνισε ότι, στην περίπτωση των συγκεκριμένων εμπορευμάτων, ο τρόπος παρουσίασης αποτελεί καθοριστικό στοιχείο, ενδεικτικό της χρήσης τους ως συμπληρωμάτων διατροφής, δεδομένου ότι καθορίζει τη δοσολογία των παρασκευασμάτων διατροφής, τον τρόπο απορρόφησής τους και το σημείο στο οποίο θεωρητικώς δραστηριοποιούνται. Κατά συνέπεια, το περίβλημα είναι ένα στοιχείο που, μαζί με το περιεχόμενο, καθορίζει τη χρήση και τον χαρακτήρα των αντίστοιχων εμπορευμάτων. Το γεγονός ότι οι πρώτες ύλες από τις οποίες αποτελούνται τα παρασκευάσματα διατροφής καλύπτονται εν μέρει από τις κλάσεις 1515 και 1517 της ΣΟ δεν εμποδίζει την κατάταξή τους στην κλάση 2106. Οι κλάσεις 1515 και 1517 της ΣΟ δεν επιτρέπουν να ληφθεί υπόψη το εν λόγω χαρακτηριστικό των εμπορευμάτων.

               (5)

               Προβλήματα σχετικά με τη δασμολογική κατάταξη θα μπορούσαν να ανακύψουν κατά την κατάταξη άλλων παρασκευασμάτων διατροφής από προϊόντα του κεφαλαίου 15, με παρόμοια σύνθεση και σκοπό με τα επίμαχα προϊόντα στην προαναφερθείσα απόφαση του Δικαστηρίου, με μορφή δόσεων και παρουσίαση σε κάψουλες, δισκία, παστίλιες ή χάπια.

               (6)

               Στις επεξηγηματικές σημειώσεις του εναρμονισμένου συστήματος σχετικά με την κλάση 2106 αναφέρεται ότι η εν λόγω κλάση περιλαμβάνει τα παρασκευάσματα που δηλώνονται συχνά με την ονομασία «συμπληρώματα διατροφής», στα οποία έχουν προστεθεί βιταμίνες και, ενίοτε, ελάχιστες ποσότητες ενώσεων σιδήρου και τα οποία παρουσιάζονται εντός συσκευασιών επί των οποίων αναγράφεται ότι σκοπούν να διατηρήσουν την καλή κατάσταση του οργανισμού και της υγείας.

               (7)

               Συμπληρώματα διατροφής από προϊόντα του κεφαλαίου 15 που παρουσιάζονται με μορφή δόσεων, όπως οι κάψουλες, τα δισκία, οι παστίλιες και τα χάπια, δεν καλύπτονται από το εν λόγω κεφάλαιο, επειδή η συγκεκριμένη μορφή παρουσίασης είναι ενδεικτική της χρήσης τους ως συμπληρωμάτων διατροφής. Τα συμπληρώματα διατροφής αποτελούν πολύ συγκεκριμένο είδος παρασκευασμάτων διατροφής στο οποίο γίνεται αναφορά μόνον στις επεξηγηματικές σημειώσεις του εναρμονισμένου συστήματος στην κλάση 2106 και το οποίο γενικά παρουσιάζεται με μορφή δόσεων. Κατά συνέπεια, τα παρασκευάσματα διατροφής που προορίζονται για χρήση ως συμπληρώματα διατροφής, τα οποία παρουσιάζονται με μορφή δόσεων και παρασκευάζονται από προϊόντα του κεφαλαίου 15 δεν πληρούν τις απαιτήσεις οποιασδήποτε κλάσης του κεφαλαίου αυτού και πρέπει να κατατάσσονται στην κλάση 2106.

               (8)

               Για λόγους ασφάλειας δικαίου, οι διατάξεις της συνδυασμένης ονοματολογίας θα πρέπει να συνάδουν με τη νομολογία που αναφέρεται ανωτέρω. Αυτό έχει επιτευχθεί εν μέρει με την προσθήκη της συμπληρωματικής σημείωσης 5 στο κεφάλαιο 21 με τον εκτελεστικό κανονισμό (ΕΕ) αριθ. 698/2013 της Επιτροπής (3) και της συμπληρωματικής σημείωσης 4 στο κεφάλαιο 19 με τον εκτελεστικό κανονισμό (ΕΕ) 2017/1343 της Επιτροπής (4). Για λόγους συνοχής και ομοιομορφίας με τις εν λόγω προγενέστερες πράξεις, αντίστοιχη συμπληρωματική σημείωση θα πρέπει επίσης να προστεθεί στο κεφάλαιο 15.

               (9)

               Είναι επομένως σκόπιμο να προστεθεί νέα συμπληρωματική σημείωση στο κεφάλαιο 15 του δεύτερου μέρους της συνδυασμένης ονοματολογίας, ώστε να διασφαλιστεί η ενιαία ερμηνεία του σε ολόκληρη την Ένωση.

               (10)

               Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο κεφάλαιο 15 του δευτέρου μέρους της συνδυασμένης ονοματολογίας, η οποία παρατίθεται στο παράρτημα I του κανονισμού (ΕΟΚ) αριθ. 2658/87, προστίθεται η ακόλουθη συμπληρωματική σημείωση 5:

                  «5.

                     Παρασκευάσματα διατροφής από προϊόντα του κεφαλαίου 15 που παρουσιάζονται με μορφή δόσεων, όπως οι κάψουλες, τα δισκία, οι παστίλιες και τα χάπια, και προορίζονται για χρήση ως συμπληρώματα διατροφής, εξαιρούνται από το κεφάλαιο αυτό. Ο ουσιώδης χαρακτήρας ενός συμπληρώματος διατροφής δεν προσδίδεται μόνο από τα συστατικά του, αλλά και από τη συγκεκριμένη μορφή παρουσίασής του η οποία αποκαλύπτει τη χρήση του ως συμπληρώματος διατροφής, δεδομένου ότι καθορίζει τη δοσολογία, τον τρόπο απορρόφησής του και το σημείο στο οποίο θεωρητικώς δραστηριοποιείται. Τα εν λόγω παρασκευάσματα διατροφής κατατάσσονται στην κλάση 2106 εφόσον δεν κατονομάζονται ούτε περιλαμβάνονται αλλού.».

   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Μαρτίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 256 της 7.9.1987, σ. 1.

      (2)  Απόφαση της 17ης Δεκεμβρίου 2009, Swiss Caps AG, C-410/08 έως C-412/08, ECLI:EU:C:2009:794.

      (3)  Εκτελεστικός κανονισμός (ΕΕ) αριθ. 698/2013 της Επιτροπής, της 19ης Ιουλίου 2013, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 198 της 23.7.2013, σ. 35).

      (4)  Εκτελεστικός κανονισμός (ΕΕ) 2017/1343 της Επιτροπής, της 18ης Ιουλίου 2017, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 186 της 19.7.2017, σ. 1).